
Cine nu iubeşte natura, nu iubeşte nici muzica, iar acele peisaje ce nu ne 
trezesc reprezentări muzicale nu pot fi amintiri. Cel ce n-a rătăcit transportat 
şi melancolic prin parcuri nu va înțelege graţia mozartiană. Înserări grave fără 
Brahms? Sau monumentalul naturii fără Beethoven? Muzica are un caracter 
cosmic. Fără dragoste de natură, ne lipseşte baza pasiunii muzicale!. 


M-am gândit de multe ori la o definiţie a muzicii şi cred că aceasta nu 
poate fi dată decât dacă îl cunoşti pe Dumnezeu. În acelaşi timp, poţi face 
cunoştinţă cu Creatorul ajutat fiind de muzică. Am găsit o împletire între 
muzică şi Dumnezeu, o împletire care, de cele mai multe ori, dă răspuns 
unor probleme existenţiale ale vieţii şi care ne înfăţişează până în cele mai 
mici detalii controversata natură umană. 

Dumnezeu te împinge spre muzică, spre această artă fericită care nu 
poate fi conturată, ci poate fi numai simțită, şi orice încercare de 
materializare a muzicii face ca aceasta să se volatilizeze, să înceteze să 
existe atunci când cineva încearcă să-i găsească un conţinut. Nu poţi 
cunoaşte muzica în toată amploarea ei, pentru ca ea se învăluie într-o 
enigmă pe care nu mulţi o pot desluşi. Uneori, încercăm să pătrundem 
prin aşa-numita perdea de mister şi să ne lăsăm sufletul inundat de 
măreţia şi frumuseţea nobilă a muzicii, căci ea are talentul de „a atinge 
sufletul fără a străpunge corpul”. Ne trebuie însă curaj. Curajul de a-l 
lăsa pe Dumnezeu să dirijeze orchestra sufletului. Curajul de a-l lăsa pe 
Dumnezeu să îmbine toate calităţile frumoase ale unui suflet nobil într-o 
compoziţie care să ne sensibilizeze, care să ne facă mai oameni, care să ne 
determine să înţelegem că, fără credinţă, fără dragoste, fără bucurie, fără 
speranţă, clipa ce o trăim nu există. Muzica dă dimensiune vieţii. 
Ascultând-o, orice suflet însetat de Dumnezeu are bucuria de a lua contact 
cu Fiinţa supremă. O bucurie extraordinară inundă acea parte din noi care 
nu poate fi materializată, atunci când îi ascultăm pe marii compozitori ai 
lumii: Mozart, Verdi, Beethoven, Bach, Händel, Fauré... 


1 Emil CIORAN, Lacrimi şi sfinţi, Humanitas, Bucureşti 2001, 16. 

Muzica ne face sufletul să vibreze şi, de cele mai multe ori, poate fi 
folosită ca un balsam pentru tot ce este „negru”. Şi nu întâmplător 
Dumnezeu a făcut ca fiecare compozitor să dezvăluie, la un anumit 
moment de-a lungul veacurilor, o parte a drumului spre credinţă şi 
mântuire. 

Pe Händel l-am descoperit ca pe un colos al muzicii, plămădit parcă 
dintr-un material prețios inalterabil, care a pecetluit cu creația sa titanică 
epoca Barocului. 

Mult timp, artiştii şi umaniştii au încercat să fixeze normele şi 
canoanele frumuseții şi eleganței, recuperând antichitatea clasică. Barocul 
marchează, în schimb, depăşirea curajoasă a acestor limite. Artă a 
efectelor extreme, Barocul caută minunea spectacolului neprevăzut, dar 
e gata să se cufunde, cum nu se mai făcuse până atunci, în profunzimile 
sufletului omenesc. În muzică s-a manifestat în grandoarea polifoniei, 
deseori supraîncărcată, în ornamentaţia melodiilor, în măreţia şi 
amploarea lucrărilor create. 

Händel a operat faza de sinteză creatoare în epoca Barocului. Atât în 
timpul vieţii lui, dar mai cu seamă după dispariţia sa, a fost considerat 
unul dintre cei mai mari compozitori germani, unul dintre marii creatori 
de capodopere muzicale din lume. Fiul unui chirurg şi bărbier (care avea 
ambiția ca fiul lui să devină jurist), Händel a absolvit Universitatea din 
Halle, localitate în care s-a născut la 23 februarie 1685. Pentru că tatăl 
său ştia că muzicienii nu câştigau prea bine, s-a opus oarecum ca G. F. 
Händel să studieze muzica sau, mai bine zis, i-a tolerat nişte studii 
particulare pentru care însă băiatul s-a dovedit extrem de dotat, 
dedicându-se mai mult clandestin vieţii muzicale. Tânărul Hândel 
cunoştea destul de bine latina şi putea să se exprime corect în franceză, 
italiană şi engleză, limbi pe care le vorbea cu un uşor accent german. Ca 
înfăţişare atrăgea vrând-nevrând atenţia: de o talie supranormală, 
englezii îl numeau „Omul Munte”, prezenţa sa se impunea nu numai din 
cauza staturii, ci şi a mersului sigur şi maiestos, care trăda o conştiinţă 
clară a ţelului urmărit, o hotărâre neînfrântă de a-l atinge, o probitate 
ireproşabilă în alegerea mijloacelor întrebuințate în acest scop. Händel s-a 
remarcat şi prin sonoritatea glasului său puternic, dar şi printr-o voce 
foarte plăcută de bariton. Ştia să cânte la mai multe instrumente, dar în 
mod deosebit prefera orga, clavecinul şi vioara. 

Atent la manifestările epocii, Händel va înregistra, cu o excepţională 
siguranţă de discernământ, tot ce se producea valoros în muzică în orice 
colț al lumii. Contactul cu micii burghezi, cu marile personalităţi ale 
muzicii, artei şi literaturii engleze, cu cardinali romani, prinți germanici 
şi regi britanici, cu micii pastori anglicani sau vânzători de cărbuni şi 
tâmplari iubitori de muzică, i-a permis să perceapă pulsul epocii, să-i 
desluşească aspiraţiile şi, până la sfârşit, să-şi formeze gustul pentru 
frumosul muzical, chiar dacă la început părea a i se supune. Muzica lui 
Händel dezbate marile probleme ale omenirii şi a locului omului în 
univers, ajungând la concluzia că dragostea este mai puternică decât 
moartea, că e nevoie de toleranţă politică şi religioasă, că orgoliul şi 
gelozia au constituit sfârşitul civilizaţiilor. 

Culmea artistică a creaţiilor lui Händel o constituie, fără îndoială, 
monumentalele sale oratorii, compozitorul punând bazele tiparului clasic 
al acestui gen care, pentru prima dată în istoria muzicii, apare plin de 
măreție epică, de vigoare şi de dramatism. 

Încununarea genului oratorial este reprezentată de cea mai mare 
capodoperă sacră — oratoriul Messiah, acesta reuşind să se impună printr- 
o arhitectură muzicală uniformă şi perfect echilibrată. Händel transpune 
în termeni alegorici elanul nădejdii ca suport indispensabil al vieţii 
omeneşti. 


Cât timp a compus Messiah, Händel s-a transpus în cer. El însuşi a mărturisit 
că, numai după cea terminat, şi-a dat seama că trăieşte pe pământ. Şi cu toate 
acestea, în comparaţie cu Bach, Händel este în lume. Ceea ce la Bach e divin, 
la Händel e eroic. Amploarea terestră este nota specifică hândeliană. Reflexele 
cerului sunt totuşi prezente în toată opera lui — o transfigurare din afară. 
Elanurile în imanenţă se dilată până la o vibraţie care asociază cosmicul cu 
transcendentul”. 

„Când îl asculți pe Bach, vezi cum se înfiripă Dumnezeu. Căci muzica 
lui este generatoare de Divinitate. O viziune plastică a ființei divine ţi se 
desfăşoară în faţă şi creşte Dumnezeu sub ochii tăi”*. 

Provenind dintr-o familie de muzicieni — organişti şi cantori stabiliţi în 
Turingia din secolul al XVI-lea —, compozitorul german Johann Sebastian 


Bach s-a născut la 23 martie 1685, în acelaşi an cu Händel. A fost ultimul 


? Emil CIORAN, Lacrimi şi sfinți, 18. 
1 Emil CIORAN, Lacrimi şi sfinți, 66. 

dintre cei opt copii ai lui Johann Ambrosius Bach, muzician al oraşelor 
Erfurt, Eisenach şi Elisabeth Lămmerhirt. Johan Sebastian şi-a absolvit 
cu strălucire studiile gimnaziale la Eisenach. După moartea tatălui său, 
Bach şi-a continuat studiile de cultură generală la liceul din Ohrdruf, iar 
muzica a studiat-o cu fratele său. La 15 ani, datorită vocii sale frumoase, 
a fost admis în şcoala de muzică din Lüneburg; conform statutului, coriştii 
trebuiau să fie „născuţi în familii sărace, fără nici un fel de resurse, dar 
să aibă o voce bună”. 

Abordează de-a lungul vieţii toate genurile muzicale, în afară de operă, 
deşi multe episoade ale cantatelor lui se apropie, ca spirit, de aceasta. Aşa 
cum se obişnuia în epocă, creaţia lui cuprinde aproape în întregime lucrări 
de circumstanţă, strâns legate de exigenţele postului pe care îl ocupa 
(pedagog, compozitor şi organist). 


Bach... nu exprima sentimente, ci servea cerul. Muzica adormea patimile şi 
pământul, iar în locul lor, un calm de contemplaţie te ridica peste golurile 
creaţiunii, într-o melancolie divină, străină de oameni, dar nu de regrete. Pe 
acea vreme, uşor îţi puteai da drumul în Dumnezeu, uşor te puteai scufunda 
în el, anesteziindu-ţi astfel umanitatea”. 


Muzica lui Bach este ca o licoare pe care un suflet o bea ca să-şi 
potolească setea de contopire cu Creatorul. Din primele acorduri ale unei 
cantate, îl iei pe Dumnezeu de mână şi păşeşti în nemurire. Este cel mai 
plăcut mod în care omul poate trece dincolo fără a fi constrâns de acea 
stare, de acel cuvânt sau, pur şi simplu, de acel gând — moartea. Sufletul 
trece necenzurat în acel bine unde nu sunt patimi şi orgolii, unde nu există 
teamă şi minciună, unde suferinţa şi agonia nu au puterea de a distruge 
acel ceva pe care Dumnezeu îl vrea de la fiecare dintre noi — adevărul. 

Bach nu a fost un creator de forme sau de genuri, ci le-a reluat pe cele 
lăsate moştenire de predecesori, lărgindu-le considerabil, atât pe plan 
structural, cât şi expresiv, ducându-le la un grad de perfecţiune şi 
universalitate necunoscut înaintea lui. Creaţia lui Bach se distinge printr- 
un caracter polifonic evident, care merge în paralel cu claritatea şi bogăţia 
melodică. Se poate vorbi, în acest sens, de o sinteză a elementelor 
germanice şi italiene; asta, fără a uita influenţele franceze, asimilate şi 
puse în valoare remarcabil, mai ales în suitele sau uverturile pentru 
orchestră. Dacă Bach a fost moştenitorul lungii tradiţii polifonice 
occidentale, el şi-a asumat în paralel şi marea revoluţie a secolului al 
XVII-lea (reducerea structurii sonore la o melodie acompaniată de un bas), 


8 Emil CIORAN, Lacrimi şi sfinţi, 153. 

originalitatea lui esenţială fiind însă aceea de a fi plasat la răscrucea celor 
două căi. Acesta este motivul pentru care el nu a avut un urmaş muzical 
direct. 

Muzica pentru orgă l-a preocupat pe Bach de-a lungul întregii vieți. A 
scris în jur de 250 de lucrări pentru orgă, fie având la bază coralul luteran, 
fie motive melodice originale. În cazul lucrărilor pentru orgă, fuziunea 
elementelor de provenienţe diverse, caracteristică operei sale în general, 
este şi mai evidentă. Bach a compus mai mult de 150 de corale pentru 
orgă, pe care le-a grupat în patru mari culegeri. La polul opus față de 
corale, fanteziile, toccatele, preludiile şi fugile sunt pagini de mare 
strălucire, ilustrând elementele decorative ale cultului. 

Muzica vocală a lui Bach, ca, de altfel, şi muzica sa instrumentală, este 
dominată de coral, cântarea de bază a muzicii luterane. Coralele sunt 
prezente în motete, în oratorii, în patimi şi, mai ales, în cantate, gen care 
provine direct din coral. 


După un oratoriu, o cantată sau o pasiune, trebuie să existe Dumnezeu. 
Altcum, toată muzica lui Bach este o iluzie sfâşietoare, ea fiind mult prea 
nedefinibilă pentru a o degrada într-un deliciu estetic. Ce va fi fost pe vremuri 
prin ceruri nu se ştie. Doar de la Bach încoace există Dumnezeu’. 

Am ales aleatoriu doi coloşi ai muzicii sacre, pentru a scoate în 
evidență talentul unor oameni care, prin compozițiile lor, l-au atins pe 
Dumnezeu. Au caracterizat viața, prin muzică, aşa cum este ea: plină de 
bucurii, de frământări, de idealuri, de neajunsuri, de zile albe sau zile 
negre, de frumosul care ne înconjoară și pe care nu-l observăm, neavând 
timp pentru el. 

Muzica pentru un om este o şansă. Este o ocazie de a-şi înnobila ființa, 
de a percepe lumea într-o altă culoare. Este o forma de comunicare 
superioară între oameni. „Nu poți cunoaşte un om decât după nivelul la 
care s-a ridicat muzica în sufletul lui”. Îmbătat de muzică, sufletul devine 
mai sensibil, mai vulnerabil. Muzica îi ajută pe oameni să plângă. 

„Prea puţini cunosc genealogia lacrimilor. Căci de ar cunoaşte-o, nu ar 
mai zice: eu, ci Dumnezeu. Nu că el ar fi izvorul lacrimilor — ochii lui sunt 


€ Emil CIORAN, Lacrimi şi sfinți, 66. 

umeziţi doar de răsuflarea muritorilor —, ci noi nu putem plânge decât în 
el. Toate lacrimile ce curg din Dumnezeu sunt ale noastre”. 

De multe ori plângem. Plângem de bucurie, plângem din cauza tristeţii 
care ne copleşeşte, plângem la auzul muzicii care, la un anumit moment, 
face să iasă la suprafaţă sămânța pură din noi. Dar ce este o lacrimă? Un 
strop de apă apărut o dată cu existența noastră? Un mod de a convinge pe 
cineva de o realitate? Sau „criteriul adevărului în lumea sentimentelor”? 

Poate că nu am descoperit încă o definiţie, pentru că de multe ori 
lacrimile ne iau pe nepregătite şi nu pot fi controlate. Cea mai bună ocazie 
de a ne convinge de valoarea şi de adevărul unei lacrimi este aceea de a 
merge într-o catedrală şi de a observa oamenii care plâng atunci când le 
este încântat auzul de muzica lui Bach, Hândel, Mozart... Acele lacrimi 
apărute din adâncul ființei au poate cea mai mare valoare. Credincioşii 
ascultă muzică şi oferă muzică — muzica lacrimilor. 

„Dacă ar dispărea muzica, toate bucuriile şi durerile pământului n-ar 
putea stoarce o lacrimă de esenţa celei izvorâte din ea”. 

Vine un moment în viaţă când ne desprindem — pregătiţi mai mult sau 
mai puţin pentru eternitate. Şi într-o secundă se derulează întreaga 
istorie. Totul rămâne aici. Dar nu suntem singuri. Ducem cu noi o 
încărcătură inestimabilă: muzica şi Dumnezeu. 


5 Emil CIORAN, Lacrimi şi sfinți, 87. 
°’ Emil CIORAN, Lacrimi şi sfinți, 51. 
1 Emil CIORAN, Lacrimi şi sfinţi, 75. 


